Прокуратура Татарстанда 14 яшьлек малайның үз-үзенә кул салуы турындагы эштә түрәләрнең һәм педагогларның хокук бозуын теркәгән 

	Татарстанда Кукмара районы прокуратурасы 14 яшьлек укучы малайның үз-үзенә кул салуы турындагы мәгълүматны тикшерү нәтиҗәләре буенча түрәләр гамәлләрендә хокук бозу булуын ачыклаган. Бу хакта вафат булган малайның әти-әнисенә юридик ярдәм күрсәтүче "Акцент" хокук саклау төркеме хәбәр итә.	 Мәгариф идарәсе хезмәткәрләре "Мәгариф турында"гы ФЗ 44 нче маддәсен бозып, малай белән профилактика эшләре алып бармаган, ә Олыяз авылы мәктәбе педагоглары аның шәхес үзенчәлекләренә һәм психологик хәлатенә вакытында анализ ясамаган.

Кукмара районы Башкарма комитеты мәгариф идарәсе башлыгы адресына хокук бозуны бетерергә күрсәтмә бирелгән.

Искәртеп үтик: 15 апрельдә үсмер Балыклы авылында әти-әнисе белән яшәгән йортның печәнлегендә үз-үзенә кул салган.
Җинаять эше РФ ҖКның 110 нчы маддәсе ("Үз-үзен үтерүгә китерү") буенча тикшерелә.  Тикшерүчеләр балигъ булмаганнар хокук бозуларын профилактикалау системасы органнарының вазифаи затлары гамәлләренә хокукый бәя бирергә ниятли.
  
	---	
Татар-информ

	№ --- | 16.05.2016	


